|  |  |  |
| --- | --- | --- |
| Helsedirektoratet  Postboks 220 Skøyen  0213 OSLO |  |  |
| |  |  |  | | --- | --- | --- | | Deres ref | Vår ref  20/4110- | Dato  1. oktober 2021 | |  | | | | | |

Tillegg til tildelingsbrev nr. 75 Oppdrag om tydeliggjøring av funksjonene Chief Nursing Officer og Chief Midwifery Officer

Helsedirektoratet har representert norske helsemyndigheter i internasjonale møter eller fora der det er forventet at landene skal stille med Chief Nursing Officer (CNO) og Chief Midwifery Officer (CMO), eksempelvis i EU- eller WHO-sammenhenger. Ulike medarbeidere har fylt disse funksjonene, og når det gjelder CNO har direktoratet per i dag, så langt departementet erfarer, delt ansvaret for å være CNO på to medarbeidere (hvorav en er å regne som vara). Så langt departementet har forstått, har samme personer også dekket CMO-funksjonen, når dette har vært aktuelt.

Helse og omsorgsdepartementet viser til vedlagte invitasjon hvor det fremgår at WHO EURO skal etablere et europeisk knutepunkt for Chief Nursing Officers og Chief Midwifery Officers fra medlemslandene. Målene med knutepunktet er at det skal bidra til å se trender og legge til rette for deling av informasjon og erfaringer.

WHO EURO vurderer også at knutepunktet vil kunne støtte og inngå i WHOs kommende Nursing and Midwifery Global Community of Practice. Initiativet, som vil bli annonsert i september, skal fungere som et forum der sykepleiere og jordmødre fra hele verden skal kunne samarbeide og knytte kontakter med hverandre, WHO og andre relevante aktører. WHO EURO ber Norge om å nominere deltakere i dette knutepunktet. WHO vurderer at deltakerne bør være sykepleiere og/eller jordmødre som fungerer som CNO og CMO.

Selv om direktoratet har utpekt medarbeidere som skal fungere som CNO/CMO, er det uklart hvorvidt de som til enhver tid har disse funksjonene også har hatt oppgaver og ansvar utover deltakelsen i internasjonale møter. Dette gjelder for eksempel hvilken funksjon disse funksjonene har i det løpende arbeidet til direktoratet eller hvilken plassering disse har hatt i organisasjonen.

Departementet vurderer at disse funksjonene også kan spille en sentral rolle i koordineringen og kontakten opp mot nasjonale fagmiljøer. Departementet vurderer videre at funksjonene kan åpne for deltakelse i ulike internasjonale nettverk som kan ha nytteverdi for helsemyndighetene, eksempelvis i pandemi- eller andre beredskapssituasjoner ut over det nevnte initiativet fra WHO EURO.

Departementet vurderer at både Helsedirektoratet og norske helsemyndigheter for øvrig vil ha utbytte av at ansvaret og rollene som CNO og CMO i Norge blir utvidet og ytterligere formalisert og avklart enn det som er tilfelle i dag. Departementet vurderer at dette kan være et positivt bidrag til fagutviklingen av disse yrkesgruppene, og noe som kan føre til økt involvering fra fagmiljøer og -organisasjoner.

Departementet ber derfor Helsedirektoratet om å komme med et forslag til hvordan disse funksjonene kan formaliseres. Departementet vurderer at det må være en forutsetning at de som innehar funksjonene må kunne:

* Inneha ha funksjonen på fast basis, eventuelt i en gitt periode.
* Representere norske helsemyndigheter i relevante internasjonale fora.
* Være aktive deltakere og bidragsytere i relevante internasjonale nettverk på fagområdet.
* Ha oppgaver knyttet til koordinering og kontakt med relevante nasjonale fagmiljøer i tjenestene
* Ha oppgaver knyttet til koordinering og kontakt med fagorganisasjoner.
* Ha en tydelig forankring opp mot ledelsen i direktoratet.
* Kunne bidra med faglige innspill til ulike avdelinger og ledelsen i Helsedirektoratet i spørsmål som er relevante for fagområdet.

Departementet vurderer at det kan være hensiktsmessig at direktoratet eksempelvis operasjonaliserer disse punktene i et forslag til mandat som kan ligge til grunn for funksjonene som hhv. CNO og CMO. Dette vil kunne synliggjøre for aktørene hvilken funksjon CNO og CMO skal ha i Norge. Departementet vurderer også at direktoratet bør ha dialog med relevante fagorganisasjoner i dette arbeidet.

Departementet er kjent med at det også finnes lignende titler for henholdsvis leger og tannleger, og at direktoratet også representerer Norge i internasjonale fora der disse samles. Departementet gjør oppmerksom på at oppdraget er avgrenset til Chief Nursing Officer og Chief Midwifery Officer, men ber direktoratet om å vurdere om det på sikt også bør gjøres et tilsvarende arbeid for Chief Medical Officer og Chief Dental Officer.

Frist for å svare på oppdraget er 31. januar 2022.

Med hilsen

|  |  |
| --- | --- |
| Espen Aasen (e.f.)  ekspedisjonssjef | Jon Espelid  seniorrådgiver |

Dokumentet er elektronisk signert og har derfor ikke håndskrevne signaturer

Kopi

|  |
| --- |
| Riksrevisjonen |